HU Az Európai Unió Hivatalos Lapja C 72/3

A BIZOTTSÁG VÉLEMÉNYE

(2015. február 26.)

az értékpapír-állományokról szóló statisztikákról szóló európai központi banki rendelet módosítási tervezetéről

(2015/C 72/02)

Bevezetés

A Bizottság 2015. január 15-én felkérést kapott az Európai Központi Banktól (EKB) az értékpapír-állományokról szóló statisztikákról szóló rendelet módosítási tervezetének véleményezésére.

A Bizottság üdvözli e felkérést, és elismeri, hogy az EKB ezzel teljesíti az Európai Központi Bank által végzett statisztikai adatgyűjtésről szóló 2533/98/EK tanácsi rendelet (1) 5. cikkének (2) bekezdésében meghatározott azon kötelezettségét, hogy amennyiben az európai központi banki rendelettervezetek összefüggnek a Bizottság által bevezetett statisztikai követelményekkel, e rendelettervezeteket – az EKB, illetve a Bizottság információs követelményeit kielégítő statisztikák előállításához szükséges koherencia biztosítása érdekében – egyezteti a Bizottsággal. Az EKB és a Bizottság közötti jó együttműködés e két intézménynek, valamint a felhasználóknak és az adatszolgáltatóknak egyaránt hasznára válik, mivel lehetővé teszi az európai statisztikák hatékonyabb előállítását.

A Bizottság felismeri, hogy a pénzügyi intézmények prudenciális felügyelete céljából fontos a megfelelő adatok és statisztikák rendelkezésre állása, hiszen ezek teszik lehetővé az értékpapír-állományok méretének és (belföldi és nemzetközi) mozgásainak, valamint az eszközök típusainak nyomon követését. Ezenfelül a Bizottság egyetért a rendelettervezet (3) preambulumbekezdésében ismertetett értékeléssel, amely szerint a kockázat továbbterjedésének dinamikáját a pénzügyi válság során többek között azért nem lehetett megfelelően értékelni, mert nem álltak rendelkezésre a kétoldalú kockázati kitettségekre és a fertőzési csatornákra vonatkozó részletes adatok.

A Bizottság ezért teljes mértékben támogatja az egyedi értékpapírokat tartalmazó (az eladóra és a vevőre vonatkozó információkat is magában foglaló) tételes adatbázis kifejlesztésének elvét, mivel az elősegítené a pénzügyi intézmények és piacok felügyeletét. Ezek az igen nagy pontosságú adatok ráadásul számos további statisztikai célra is felhasználhatók, sőt akár más statisztikai adatkészletekbe és azok közös definícióiba is integrálhatók és bekapcsolhatók. Ebben az összefüggésben a Bizottság elégedetten állapítja meg, hogy az értékpapír-állományokról szóló statisztikákról szóló EKB-rendelet módosítási tervezete kellőképpen figyelembe veszi az Európai Unió-beli nemzeti és regionális számlák európai rendszeréről szóló, 2013. május 21-i 549/2013/EU európai parlamenti és tanácsi rendelettel (2) létrehozott új nemzeti számlák európai rendszerét (ESA 2010).

A jogalkotási javaslattal kapcsolatos észrevételek és javasolt módosítások

Az értékpapír-állományokról szóló statisztikákról szóló EKB-rendelet módosítási tervezete elsősorban a biztosítótársaságok közvetlen beszámolási kötelezettségét kívánja bevezetni. A biztosítótársaságok nagy mennyiségű értékpapírral rendelkeznek, és a Bizottság üdvözli az adatlefedettség ennek eredményeképpen várható növekedését.

A Bizottság tudatában van annak, hogy amennyiben lehetséges, korlátozni kell az intézményi egységek statisztikai célú adatszolgáltatással összefüggő terheit. Az EKB a jogszabályjavaslat kidolgozása során figyelembe vette, hogy a biztosítótársaságoktól a biztosítási és viszontbiztosítási üzleti tevékenység megkezdéséről és gyakorlásáról szóló, 2009. november 25-i 2009/138/EK európai parlamenti és tanácsi irányelv (a Szolvencia II. irányelv) (3) keretében is fognak adatokat gyűjteni.

A pénzügyi szektorról így kialakuló részletes kép a pénzügyi szabályozás különböző szakaszai – így többek között a Bizottság jogalkotási javaslataihoz csatolt hatásvizsgálatok, illetve a meglévő jogszabályok rendelettervezetben említett utólagos felülvizsgálatai – vonatkozásában is hasznos lesz. A Bizottság e tekintetben fenntartja a lehetőséget, hogy a felülvizsgált beszámolási kötelezettségek hatálybalépését követően elvégezze annak értékelését, hogy a statisztikák az e meglévő és jövőbeni pénzügyi szabályozás kialakítása és felülvizsgálata terén történő felhasználás szempontjából is megfelelnek-e a célnak.

A Bizottság általános jelleggel megjegyzi, hogy a bevezető hivatkozásokat összhangba kell hozni az intézményközi megállapodás szerinti gyakorlattal, vagyis azokat a jogalapra (azaz azokra a rendelkezésekre, amelyek ténylegesen hatáskörrel ruházzák fel az intézményt a tervezett jogi aktus elfogadására) és adott esetben a javaslatra, az eljárásra és a véleményekre való hivatkozásokra kell korlátozni. A jogalap tekintetében tehát az Európai Unió működéséről szóló szerződésre tett általános hivatkozást követően csak a 2533/98/EK rendelet 5. cikkének (1) bekezdésére és 6. cikkének (4) bekezdésére kell hivatkozni. Sem a KBER és az EKB alapokmányának 5. cikke, sem az 549/2013/EU rendelet, sem a 2014/65/EU (4) és a 2013/36/EU (5) európai parlamenti és tanácsi irányelv, sem pedig az említett EKB-rendeletek nem tekinthetők az EKB-rendelet módosítási tervezete jogalapjának. Amennyiben az EKB úgy ítéli meg, hogy az ezen egyéb rendelkezésekre és instrumentumokra tett hivatkozások elősegítik a rendeletmódosítási tervezet rendelkező részének megfelelő értelmezését, azokra a preambulumbekezdésekben hivatkozhat.

Következtetés

A Bizottság támogatja az EKB-rendelet módosítási tervezetét, mivel az valószínűleg teljesebb adatkészlet rendelkezésre állását eredményezné az értékpapír-állományok tekintetében, ami kiemelt fontossággal bírna az érdekelt felek – köztük a Bizottság – számára.

Kelt Brüsszelben, 2015. február 26-án. a Bizottság részéről Marianne THYSSEN a Bizottság tagja

(1) HL L 318., 1998.11.27., 8. o.

(2) HL L 174., 2013.6.26., 1. o.

(3) HL L 335., 2009.12.17., 1. o.

(4) HL L 173., 2014.6.12., 349. o.

(5) HL L 176., 2013.6.27., 338. o.